پاکستان میں کرونا وائرس کے 2 مریض ہلاک
خیبر پختونخوا کے وزیر صحت تیمور خان جھگڑا نے ٹوئیٹر پر آگاہ کیا کہ مردان اور پشاور میں زیر علاج دو مریض چل بسے ہیں۔ ملک میں کرونا وائرس کے تصدیق شدہ کیسز کی تعداد 300 سے زیادہ ہوچکی ہے 
ویب ڈیسک — خیبر پختونخوا کے وزیر صحت تیمور جھگڑا نے پہلے آگاہ کیا تھا کہ مردان میں وائرس کا ایک مریض چل بسا ہے۔ اس کی عمر 50 سال تھی اور مردان میڈیکل کمپلیکس میں اس کا علاج کیا جا رہا تھا۔ کچھ دیر بعد انھوں نے ایک اور ٹوئٹ کیا جس میں بتایا کہ پشاور کے لیڈی ریڈنگ اسپتال میں زیر علاج ایک اور مریض دم توڑ گیا ہے۔ اس کی عمر 36 سال اور تعلق ہنگو سے تھا۔ بدھ ہی کو ​گلگت بلتستان حکومت کے ترجمان فیض اللہ فراق نے کہا تھا کہ ضلع دیامر سے تعلق رکھنے والا کرونا وائرس کا ایک مریض انتقال کر گیا ہے۔ لیکن بعد میں وزیراعظم کے معاون خصوصی ظفر مرزا نے ایک ٹوئٹ میں اس کی تردید کردی تھی۔ ظفر مرزا کا کہنا تھا کہ ہلاک ہونے والے شخص کا کرونا وائرس کا ٹیسٹ منفی آیا تھا۔ اب تک پاکستان میں کرونا وائرس کے 301 کیسز کی تصدیق ہو چکی ہے۔ سندھ میں 208، پنجاب میں 33، بلوچستان میں 23، خیبرپختونخوا میں 19، پاکستان کے زیرِ انتظام کشمیر اور گلگت بلتستان میں 16 اور دارالحکومت اسلام آباد میں دو مریض سامنے آ چکے ہیں۔ پاکستان میں کرونا وائرس کے پھیلاؤ کی ایک بڑی وجہ ایران سے آںے والے زائرین کو قرار دیا جارہا ہے۔ ان کی بڑی تعداد کو تفتان سرحد پر قرنطینہ میں رکھا گیا تھا۔ ماہرین کا کہنا ہے کہ بہتر انتظامات نہ ہونے کی وجہ سے وائرس کی روک تھام کے بجائے اس میں مزید لوگ مبتلا ہو گئے۔ تفتان سے سکھر منتقل کیے گئے متعدد زائرین کے جب دوبارہ ٹیسٹ ہوئے تو وہ وائرس میں مبتلا پائے گئے۔ بدھ کو بھی سکھر میں مزید 8 افراد میں کرونا وائرس کے ٹیسٹ مثبت آئے تھے۔